b'\n_START_ARTICLE_\nFlorencija\n_START_SECTION_\nIstorija\n_START_PARAGRAPH_\nSenov\xc4\x97je Florencija buvo etrusk\xc5\xb3 gyvenviet\xc4\x97._NEWLINE_V\xc4\x97liau \xe2\x80\x93 rom\xc4\x97n\xc5\xb3 miestas. Rom\xc4\x97nai jam dav\xc4\x97 vard\xc4\x85 Florentina. VI a. pabaigoje u\xc5\xbeimta langobard\xc5\xb3._NEWLINE_Atgijo jau XI a. XIV a. pabaigoje \xc4\x8dia \xc4\xafvyko pirmasis darbinink\xc5\xb3 sukilimas prie\xc5\xa1 vald\xc5\xbei\xc4\x85 - florentie\xc4\x8di\xc5\xb3 aud\xc4\x97j\xc5\xb3 streikas. _NEWLINE_Vienas i\xc5\xa1 pagrindini\xc5\xb3 Renesanso kult\xc5\xabros centr\xc5\xb3. Bene \xc5\xbeinomiausia Florencijos gimin\xc4\x97 \xe2\x80\x93 Medi\xc4\x8diai (Medici). Jie miest\xc4\x85 vald\xc4\x97 net 300 met\xc5\xb3. Jie pastat\xc4\x97 Palazzo Medici su koply\xc4\x8dia, kuri\xc4\x85 puikiomis freskomis papuo\xc5\xa1\xc4\x97 Benozzo Gozzolis, be to fundavo daug kit\xc5\xb3 \xc5\xbeymi\xc5\xb3 Florencijos statini\xc5\xb3._NEWLINE_Florencijoje gyveno ir k\xc5\xabr\xc4\x97 tokie \xc5\xbeinomi menininkai kaip D\xc5\xbeotas, Mikeland\xc5\xbeelas, Leonardas da Vin\xc4\x8dis, Dant\xc4\x97, Rafaelis, D\xc5\xbeovanis Boka\xc4\x8das ir kt. Mikeland\xc5\xbeelas Florencijoje suk\xc5\xabr\xc4\x97 garsi\xc4\x85j\xc4\x85 Dovydo skulpt\xc5\xabr\xc4\x85._NEWLINE_1865 m. Florencija tapo suvienytos Italijos sostine, ta\xc4\x8diau 1871 m. j\xc4\x85 pakeit\xc4\x97 Roma.\n_START_SECTION_\nRy\xc5\xa1iai su Lietuva\n_START_PARAGRAPH_\nJau viduram\xc5\xbeiais mieste pasklido \xc5\xbeinia apie Lietuvos Did\xc5\xbeiosios Kunigaik\xc5\xa1tyst\xc4\x97s dinasto \xc5\xa1ventojo Kazimiero gyvenim\xc4\x85 ir krik\xc5\xa1\xc4\x8dioni\xc5\xa1k\xc4\x85 veikl\xc4\x85. 1675\xc2\xa0m. Toskanos Didysis kunigaik\xc5\xa1tis Cosimo III de\' Medici (1642\xe2\x80\x931723) kreip\xc4\x97si \xc4\xaf Vilniaus vyskup\xc4\x85 Mikaloj\xc5\xb3 Stepon\xc4\x85 Pac\xc4\x85 pra\xc5\xa1ydamas \xc4\xaf Forencij\xc4\x85 atsi\xc5\xb3sti \xc5\xa1ventojo relikvij\xc4\x85. 1677\xc2\xa0m. garbingas siuntinys pasiek\xc4\x97 kunigaik\xc5\xa1t\xc4\xaf ir buvo patalpintas meni\xc5\xa1kame relikvijoriuje, kur\xc4\xaf tam tikslui pagamino r\xc5\xabm\xc5\xb3 auksakalys Massimiliano Soldani. \xc5\xa0iandien d\xc4\x97\xc5\xbeut\xc4\x97 su u\xc5\xbera\xc5\xa1u, kad joje yra Lietuvos Did\xc5\xbeiojo kunigaik\xc5\xa1\xc4\x8dio relikvijos, saugoma Florencijos \xc5\xa0v. Lauryno bazilikoje (it.  Basilica di San Lorenco)._NEWLINE_Tas pats Toskanos valdovas pas vien\xc4\x85 garsiausi\xc5\xb3 Florencijos dailinink\xc5\xb3 Carlo Dolci (1616\xe2\x80\x931687) u\xc5\xbesak\xc4\x97 nutapyti \xc5\xa0v. Kazimiero paveiksl\xc4\x85. Dabar \xc5\xa1is meno k\xc5\xabrinys kabo Piti r\xc5\xabm\xc5\xb3 Apolono sal\xc4\x97je (it.  Palazzo Pitti galeria Palatina). 2004 met\xc5\xb3 pabaigoje jis buvo atgabentas \xc4\xaf Lietuv\xc4\x85 ir eksponuojamas Vilniaus Taikomosios dail\xc4\x97s muziejaus Vakar\xc5\xb3 Europos sakralin\xc4\x97s dail\xc4\x97s sal\xc4\x97je._NEWLINE_Apie 1670\xc2\xa0m. nutapytas paveikslas yra palyginus nedidelio formato (95x79 cm) ir vaizduoja \xc5\xa0vent\xc4\x85j\xc4\xaf iki juosmens, besimeld\xc5\xbeiant\xc4\xaf ar gal giedant\xc4\xaf savo pam\xc4\x97gt\xc4\x85 giesm\xc4\x99 \xc5\xa1v\xc4\x8d. Mergel\xc4\x97s Marijos garbei: Omni diedic Mariae mealaudes anima \xe2\x80\xa6. De\xc5\xa1in\xc4\x97je nupie\xc5\xa1ta kar\xc5\xabna, kair\xc4\x97je\xc2\xa0\xe2\x80\x93 lelijos \xc5\xa1akel\xc4\x97, vienas svarbiausi\xc5\xb3 \xc5\xa1v. Kazimiero atribut\xc5\xb3._NEWLINE_Sutikim\xc4\x85 parodyti paveiksl\xc4\x85 Lietuvos visuomenei dav\xc4\x97 speciali Italijos Kult\xc5\xabros ministerijos komisija, o k\xc5\xabrin\xc4\xaf \xc4\xaf Vilni\xc5\xb3 pargabenti sutiko tuometiniai Lietuvos Respublikos auk\xc5\xa1\xc4\x8diausieji pareig\xc5\xabnai: Prezidentas Valdas Adamkus, Ministras Pirmininkas Algirdas Brazauskas ir U\xc5\xbesienio reikal\xc5\xb3 ministras Antanas Valionis._NEWLINE_Lietuvos didikai Pacai XVII a. palaik\xc4\x97 glaud\xc5\xbeius ry\xc5\xa1ius sy Florencijos Pazzi gimine, laikydamiesi teorijos, kad abi \xc5\xa1eimos tur\xc4\x97jo bendrus prot\xc4\x97vius. _NEWLINE_Vienoje gra\xc5\xbeiausi\xc5\xb3 miesto ba\xc5\xbeny\xc4\x8di\xc5\xb3\xc2\xa0\xe2\x80\x93 \xc5\xa0ventojo Kry\xc5\xbeiaus bazilikoje (it. Basilika di Santa Crose)\xc2\xa0\xe2\x80\x93 \xc5\xa1alia pasaulyje \xc5\xbeinom\xc5\xb3 asmenybi\xc5\xb3 Ugo Foscolo, Gioacchino Rossini, Galileo Galilei, Niccolo Machiavelli ilsisi ir Lietuvos did\xc5\xbeiojo i\xc5\xbedininko, \xc5\xbeinomo kompozitoriaus Mykolo Kleopo Oginskio palaikai. I\xc5\xa1gars\xc4\x97j\xc4\x99s savo polonezu \xe2\x80\x9eAtsisveikinimas su T\xc4\x97vyne\xe2\x80\x9c Oginskis Italijoje atsidur\xc4\x97 neatsitiktinai\xc2\xa0\xe2\x80\x93 buvo ved\xc4\x99s venecijiet\xc4\x99 daininink\xc4\x99, Kurtuv\xc4\x97n\xc5\xb3 dvarininko Kajetono Nagurskio na\xc5\xa1l\xc4\x99 Marij\xc4\x85 de Ner\xc4\xaf. Oginskio antkapin\xc4\xaf paminkl\xc4\x85 galima pamatyti Kastelani\xc5\xb3 koply\xc4\x8dioje (it. Capella Castellani). \xc5\xa0iame mieste kompozitoriui gim\xc4\x97 s\xc5\xabnus Iren\xc4\x97jus Kleopas\xc2\xa0\xe2\x80\x93 b\xc5\xabsimas Raseini\xc5\xb3 bajor\xc5\xb3 mar\xc5\xa1alka, Rietavo \xc5\xbeem\xc4\x97s \xc5\xabkio mokyklos steig\xc4\x97jas._NEWLINE_Kitoje, \xc5\xa0v. Morkaus bazilikoje, (it. Basilica di San Marco) palaidotas ATR karaliaus Stanislovo Augusto Poniatovskio pusbrolis, Lietuvos didysis i\xc5\xbedininkas kunigaik\xc5\xa1tis Stanislovas Poniatovskis (1755\xe2\x80\x931833), taip pat jo dukt\xc4\x97 Konstancija Zappi. Nuo 1829\xc2\xa0m. kunigaik\xc5\xa1tis gyveno Villa Favard name. Jam priklaus\xc4\x97 nekilnojamasis turtas Via Ponte alle Mosse ir Via Pistoiese gatv\xc4\x97se (ant pastar\xc5\xb3j\xc5\xb3 abiej\xc5\xb3 pastat\xc5\xb3 i\xc5\xa1lik\xc4\x99s gimin\xc4\x97s herbas). Stanislov\xc4\x85 Poniatovsk\xc4\xaf miestie\xc4\x8diai prisimena iki \xc5\xa1iol: Cisterie\xc4\x8di\xc5\xb3 vienuolyne prie Florencijos jo garbei atidengta memorialin\xc4\x97 lenta._NEWLINE_Mieste mok\xc4\x97si Pjetras Pertis, Vilniaus \xc5\xa0v. apa\xc5\xa1tal\xc5\xb3 Petro ir Povilo ba\xc5\xbeny\xc4\x8dios skulpt\xc5\xabr\xc5\xb3 autorius; Mykolas Arkangelas Pallonis, sukur\xc4\x99s freskas Vilniaus \xc5\xa0v. apa\xc5\xa1tal\xc5\xb3 Petro ir Povilo ba\xc5\xbeny\xc4\x8dioje, Pa\xc5\xbeaislio vienuolyne ir Vilniaus katedros \xc5\xa0v. Kazimiero koply\xc4\x8dioje. Florentietis architektas Cezaris Anikinis Lietuvoje suprojektavo Bir\xc5\xbe\xc5\xb3 \xc5\xa0v. Jono Krik\xc5\xa1tytojo ba\xc5\xbeny\xc4\x8di\xc4\x85. Via della Scala 65 ir Via dei Banchi 7 kur\xc4\xaf laik\xc4\x85 gyveno vilnietis poetas Julijus Slovackis. \xc5\xa0iame Italijos mieste 1978\xc2\xa0m. mir\xc4\x97 lietuvi\xc5\xb3 tapytojas Antanas Gedminas._NEWLINE_2016 m. rugs\xc4\x97jo 8 d. Lietuvos ambasada Italijoje prane\xc5\xa1\xc4\x97, kad viena Florencijos gatvi\xc5\xb3 bus pavadinta Lietuvos vardu. Tai padaryta minint 25-\xc4\x85sias Lietuvos pripa\xc5\xbeinimo nepriklausoma valstybe ir \xc4\xafstojimo \xc4\xaf Jungtini\xc5\xb3 Taut\xc5\xb3 Organizacij\xc4\x85 metines.\n_START_SECTION_\nArchitekt\xc5\xabra\n_START_PARAGRAPH_\nFlorencija garsi renesanso laikotarpio pastatais, ba\xc5\xbeny\xc4\x8diomis ir monumentais bei yra vadinama "Renesanso lop\xc5\xa1iu" (it. la culla del Rinascimento). \xc5\xbdymiausias Florencijos monumentas, Florencijos katedra Santa Maria del Fiore prad\xc4\x97ta statyti dar  viduram\xc5\xbeiais, bet renesanso laikotarpiu Filipo Bruneleskio buvo u\xc5\xbebaigtas jos mil\xc5\xbeini\xc5\xa1kas kupolas, vadinamas Duomo. Pra\xc4\x97jus 600 metams po kupolo u\xc5\xbebaigimo, jis vis dar laikomas did\xc5\xbeiausiu visame pasaulyje plyt\xc5\xb3 ir skiedinio kupolu. 1982 metais istorinis Florencijos centras (it. centro storico di Firenze) \xc4\xaftrauktas \xc4\xaf UNESCO Pasaulio Paveldo Viet\xc5\xb3 s\xc4\x85ra\xc5\xa1\xc4\x85. _NEWLINE_Be Florencijos katedros, miesto architekt\xc5\xabroje dominuoja Vekijo r\xc5\xabmai (it.Palazzo Vecchio), Ufici\xc5\xb3 galerija (it. Galleria Uffizi) , \xc5\xa0ventojo kry\xc5\xbeiaus (it. Santa Croce) bei \xc5\xa0v\xc4\x8d. Marijos Naujoji (it. Santa Maria Novella) katedros-bazilikos. \xc5\xa0iek tiek nuo\xc5\xa1aliau yra garsus XV a. Medi\xc4\x8di\xc5\xb3 \xc4\xafkurtas \xc5\xa0v. Morkaus (it. San Marco) domininkon\xc5\xb3 vienuolynas ir ba\xc5\xbeny\xc4\x8dia._NEWLINE_Florencijos miesto centras yra apsuptas viduram\xc5\xbei\xc5\xb3 gynybini\xc5\xb3 sien\xc5\xb3, kurios buvo pastatytos 14-ame am\xc5\xbeiuje. Florencijos senamiest\xc4\xaf \xc4\xaf dvi dalis dalija Arno up\xc4\x97 nuo seno skyrusi turting\xc5\xb3 bankinink\xc5\xb3 ir komersant\xc5\xb3 rajon\xc4\x85 nuo kitapus esan\xc4\x8dio amatinink\xc5\xb3 rajono, vadinamo Oltrarno (liet. kitapus up\xc4\x97s). Nepaisant to, kad didel\xc4\x97 dalis miesto buvo pastatyta renesanso laikotarpiu, jame galima rasti ir viduram\xc5\xbei\xc5\xb3, baroko, neoklasicizmo ir moderno architekt\xc5\xabros.\n_START_SECTION_\nSportas\n_START_PARAGRAPH_\nFlorencijoje 1934 m. vyko II pasaulio futbolo \xc4\x8dempionatas, 1968 m. \xe2\x80\x93 III Europos futbolo \xc4\x8dempionatas, o 1990 m. \xe2\x80\x93 XIV pasaulio futbolo \xc4\x8dempionatas._NEWLINE_\xc5\xbdaid\xc5\xbeia ACF Fiorentina futbolo klubas.'